CELEX: 32018R1637
Language: sk
Date: 2018-07-13 00:00:00
Title: Delegované nariadenie Komisie (EÚ) 2018/1637 z 13. júla 2018, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické predpisy týkajúce sa postupov a charakteristík funkcie dohľadu (Text s významom pre EHP)

5.11.2018   
               
               
                  SK
               
               
                  Úradný vestník Európskej únie
               
               
                  L 274/1
               
            
         DELEGOVANÉ NARIADENIE KOMISIE (EÚ) 2018/1637
         z 13. júla 2018,
         ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické predpisy týkajúce sa postupov a charakteristík funkcie dohľadu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 5 ods. 5,
         Keďže:
         
                     (1)
                  
                  
                     V článku 5 nariadenia (EÚ) 2016/1011 sa vyžaduje, aby správcovia referenčných hodnôt zriadili trvalú a účinnú funkciu dohľadu, ktorú by mal vykonávať buď osobitný výbor, alebo iné primerané mechanizmy správy a riadenia.
                  
               
                     (2)
                  
                  
                     Správcovia majú právomoc navrhnúť najvhodnejšiu funkciu dohľadu pre referenčné hodnoty, ktoré poskytujú, s cieľom splniť požiadavky článku 5 nariadenia (EÚ) 2016/1011. V tomto nariadení sa stanovuje neúplný zoznam primeraných mechanizmov správy a riadenia.
                  
               
                     (3)
                  
                  
                     Zverenie funkcie dohľadu externým zainteresovaným stranám môže priniesť cenné odborné znalosti, pričom ich účasť môže zvýšiť účinnosť funkcie dohľadu. Konflikty záujmov v rámci danej funkcie dohľadu môžu vzniknúť z dôvodu konfliktov záujmov týchto členov alebo v dôsledku vzťahov medzi členmi útvaru s funkciou dohľadu a ich klientmi alebo inými zainteresovanými stranami. S cieľom zmierniť takéto konflikty by sa nezávislí členovia, ktorí nie sú v konflikte záujmov, mali podľa možnosti zahrnúť medzi tých, ktorí dohliadajú na kritické referenčné hodnoty vzhľadom na ich význam pre integritu trhu, finančnú stabilitu, spotrebiteľov, reálnu ekonomiku a financovanie domácností a podnikov v členských štátoch. Ak sa takýto nezávislí členovia podľa tohto nariadenia nevyžadujú, správcovia by mali prijať iné postupy na riešenie potenciálnych konfliktov záujmov, ako je napríklad vylúčenie členov z určitých diskusií alebo pozastavenie hlasovacích práv konkrétnych členov.
                  
               
                     (4)
                  
                  
                     Osoby, ktoré sú priamo zapojené do poskytovania referenčnej hodnoty, môžu pôsobiť v rámci útvaru s funkciou dohľadu bez hlasovacieho práva, keďže dokážu priniesť užitočný pohľad na prácu správcu. Keďže majú postavenie členov bez hlasovacieho práva, zabezpečí sa tým, že správca nebude mať neprimeraný vplyv na rozhodnutia útvaru s funkciou dohľadu.
                  
               
                     (5)
                  
                  
                     Funkcia dohľadu môže zahŕňať výbory s osobitnými určenými právomocami vo vzťahu k rôznym referenčným hodnotám alebo skupinám referenčných hodnôt, alebo môže zahŕňať viaceré útvary vykonávajúce rôzne úlohy, keď osoby s náležitými odbornými znalosťami nemôžu pôsobiť naraz v jednom výbore, napríklad ak sa nachádzajú v rôznych geografických regiónoch. Dané funkcie dohľadu musia mať jedinú fyzickú osobu alebo výbor zodpovedný za riadenie funkcie dohľadu a za interakciu s riadiacim orgánom správcu a s príslušným orgánom, a to s cieľom uľahčiť centralizáciu dohľadu.
                  
               
                     (6)
                  
                  
                     V prípade niektorých menej používaných a menej zraniteľných významných referenčných hodnôt je možné, aby v pozícii funkcie dohľadu konala jedna fyzická osoba, pokiaľ daná fyzická osoba dokáže venovať primeraný čas dohľadu nad príslušnými referenčnými hodnotami. Ak je funkciou dohľadu fyzická osoba, nevzťahujú sa na ňu niektoré postupy, ktoré sú vhodné len pre výbor. Vzhľadom na vysokú mieru používania kritických referenčných hodnôt a riziká, ktoré by mohli v určitých prípadoch spôsobiť, by kritické referenčné hodnoty nemali byť pod dohľadom fyzickej osoby.
                  
               
                     (7)
                  
                  
                     Na plnenie povinností funkcie dohľadu musia mať členovia odborné znalosti o postupe poskytovania referenčnej hodnoty, ale aj o základnom trhu, na ktorého meranie je referenčná hodnota určená. Takéto odborné znalosti sa môžu získavať od používateľov a prispievateľov pôsobiacich na trhoch alebo od poskytovateľov regulovaných údajov. Funkcia dohľadu môže ťažiť z odborných znalostí prispievateľov, pokiaľ sa prijmú primerané opatrenia s cieľom zabrániť konfliktu záujmov, pričom používatelia majú záujem na zabezpečení spoľahlivosti referenčnej hodnoty. Je preto vhodné, aby sa prispievatelia a používatelia považovali za členov na účely takýchto referenčných hodnôt.
                  
               
                     (8)
                  
                  
                     Funkcia dohľadu je základným nástrojom na riadenie konfliktov záujmov na úrovni správcu, pričom na zabezpečenie integrity funkcie by sa osobám, ktoré boli sankcionované za porušenia predpisov v oblasti finančných služieb, najmä za manipuláciu alebo pokus o manipuláciu podľa nariadenia Európskeho parlamentu a Rady (EÚ) č. 596/2014 (2), malo zakázať, aby sa stali členmi útvaru s funkciou dohľadu.
                  
               
                     (9)
                  
                  
                     Externé zainteresované strany môžu mať záujem o referenčnú hodnotu, pokiaľ sa vo veľkej miere využíva na ich trhoch, pričom môžu poskytnúť ďalšie odborné znalosti. Správcovia môžu zaviesť postupy, ktoré im umožnia zúčastňovať sa na funkcii dohľadu ako pozorovatelia.
                  
               
                     (10)
                  
                  
                     Nezávislé výbory nie je možné úplne oddeliť od organizácie správcu, keďže konečné rozhodnutia týkajúce sa podnikateľskej činnosti správcu prijíma riadiaci orgán, pričom osobitný výbor by mohol prijímať rozhodnutia bez toho, aby plne posudzoval potenciálne škodlivý vplyv takýchto rozhodnutí na podnikateľskú činnosť správcu. Útvar s funkciou dohľadu, ktorý je súčasťou organizácie správcu alebo materskej spoločnosti skupiny, do ktorej patrí, má tak najvhodnejšiu pozíciu na napádanie rozhodnutí správcu v súvislosti s referenčnými kritériami, ktoré poskytuje.
                  
               
                     (11)
                  
                  
                     Na to, aby orgán dohľadu mohol vykonávať svoju funkciu, ktorá mu bola zverená nariadením (EÚ) 2016/1011, je dôležité, aby mal schopnosť plne posúdiť a napadnúť rozhodnutia riadiaceho orgánu správcu a aby sa v prípade nezhody v tejto súvislosti zaznamenávali rokovania útvaru s funkciou dohľadu.
                  
               
                     (12)
                  
                  
                     Postupy týkajúce sa kritérií pre výber členov a pozorovateľov pri riadení konfliktov záujmov a – ak je útvarom s funkciou dohľadu výbor – postupy vzťahujúce sa na riešenie sporov sú potrebné na zabezpečenie toho, aby funkcia dohľadu mohla fungovať bez prekážok. Môžu existovať iné postupy, ktoré sú vhodné pre funkciu dohľadu pre určité typy referenčných hodnôt alebo správcov, ktoré nie sú stanovené v tomto nariadení, ale sú potrebné a vhodné pre správne riadenie ich referenčných hodnôt. Správcovia preto môžu zaviesť alternatívne postupy za predpokladu, že sa týmito postupmi dosahuje primeraná úroveň dohľadu.
                  
               
                     (13)
                  
                  
                     Toto nariadenie vychádza z návrhu regulačných technických predpisov, ktoré Európsky orgán pre cenné papiere a trhy (ESMA) predložil Komisii.
                  
               
                     (14)
                  
                  
                     Orgán ESMA uskutočnil otvorené verejné konzultácie o návrhu regulačných technických predpisov, z ktorých toto nariadenie vychádza, analyzoval potenciálne súvisiace náklady a prínosy a požiadal o stanovisko skupinu zainteresovaných strán v oblasti cenných papierov a trhov vytvorenú v súlade s článkom 37 nariadenia (EÚ) č. 1095/2010 (3).
                  
               
                     (15)
                  
                  
                     Správcovia by mali dostať dostatok času na to, aby zabezpečili súlad s požiadavkami tohto nariadenia. Toto nariadenie by sa preto malo začať uplatňovať dva mesiace po tom, ako nadobudne účinnosť,
                  
               PRIJALA TOTO NARIADENIE:
         
            Článok 1
            Zloženie funkcie dohľadu
            
               1.   Štruktúra a zloženie útvaru s funkciou dohľadu musia byť primerané vlastníckej a kontrolnej štruktúre správcu a vo všeobecnosti sa určujú v súlade s jedným alebo viacerými primeranými mechanizmami správy a riadenia uvedenými v prílohe k tomuto nariadeniu. Správcovia poskytnú príslušným orgánom odôvodnenie akéhokoľvek odklonu od týchto mechanizmov.
            
            
               2.   Ak je referenčná hodnota kritickou referenčnou hodnotou, funkciu dohľadu vykonáva výbor zložený najmenej z dvoch nezávislých členov. Nezávislými členmi sú fyzické osoby pôsobiace v rámci útvaru s funkciou dohľadu, ktoré nie sú priamo prepojené so správcom, s výnimkou ich zapojenia do funkcie dohľadu, pričom nesmú byť v konflikte záujmov, najmä na úrovni relevantnej referenčnej hodnoty.
            
            
               3.   Útvar s funkciou dohľadu tvoria členovia, ktorí spoločne majú zručnosti a odborné vlastnosti primerané dohľadu nad poskytovaním konkrétnej referenčnej hodnoty, ako aj povinnostiam, ktoré má útvar s funkciou dohľadu plniť. Členovia útvaru s funkciou dohľadu musia mať náležité vedomosti o základnom trhu alebo ekonomickej realite, na ktorej meranie je referenčná hodnota určená.
            
            
               4.   Medzi správcov referenčných hodnôt týkajúcich sa regulovaných údajov patria ako členovia útvaru s funkciou dohľadu zástupcovia subjektov, ktoré sú uvedené v rámci vymedzenia referenčnej hodnoty týkajúcej sa regulovaných údajov v článku 3 ods. 1 bode 24 písm. a) nariadenia (EÚ) 2016/1011, a prípadne zástupcovia subjektov, ktoré prispievajú čistou hodnotou aktív investičných fondov k referenčným hodnotám týkajúcim sa regulovaných údajov. Správcovia poskytnú príslušným orgánom odôvodnenie akéhokoľvek vylúčenia zástupcov z týchto subjektov.
            
            
               5.   Ak je referenčná hodnota založená na príspevkoch a zástupcovia jej prispievateľov alebo subjektov pod dohľadom, ktorí používajú danú referenčnú hodnotu, sú členmi útvaru s funkciou dohľadu, správca zabezpečí, aby počet členov nachádzajúcich sa v konflikte záujmov nedosiahol ani neprekročil jednoduchú väčšinu. Pred vymenovaním členov správcovia takisto identifikujú a zohľadnia konflikty vyplývajúce zo vzťahov medzi potenciálnymi členmi a inými externými zainteresovanými stranami, a to najmä tie, ktoré sú dôsledkom potenciálneho záujmu na úrovni relevantných referenčných hodnôt.
            
            
               6.   Osoby priamo zapojené do poskytovania referenčnej hodnoty, ktoré môžu byť členmi útvaru s funkciou dohľadu, nemajú žiadne hlasovacie práva. Zástupcovia riadiaceho orgánu nesmú byť členmi ani pozorovateľmi, útvar s funkciou dohľadu ich však môže prizvať na zasadnutia bez hlasovacieho práva.
            
            
               7.   Členmi útvaru s funkciou dohľadu nesmú byť osoby, na ktoré sa vzťahovali sankcie administratívnej alebo trestnoprávnej povahy týkajúce sa finančných služieb, najmä za manipuláciu alebo pokus o manipuláciu podľa nariadenia (EÚ) č. 596/2014.
            
         
         
            Článok 2
            Charakteristiky a postavenie funkcie dohľadu
            
               1.   Útvar s funkciou dohľadu je súčasťou organizačnej štruktúry správcu alebo materskej spoločnosti skupiny, do ktorej patrí, je však oddelený od riadiaceho orgánu a iných útvarov správy a riadenia správcu referenčnej hodnoty.
            
            
               2.   Útvar s funkciou dohľadu posudzuje a prípadne napáda rozhodnutia riadiaceho orgánu správcu v súvislosti s poskytovaním referenčnej hodnoty v snahe zabezpečiť splnenie požiadaviek nariadenia (EÚ) 2016/1011. Bez toho, aby bol dotknutý článok 5 ods. 3 písm. i) nariadenia (EÚ) 2016/1011, útvar s funkciou dohľadu adresuje všetky odporúčania, ktoré sa týkajú dohľadu nad referenčnou hodnotou, riadiacemu orgánu.
            
            
               3.   Ak sa útvar s funkciou dohľadu dozvie, že riadiaci orgán konal alebo zamýšľa konať v rozpore s akýmikoľvek odporúčaniami alebo rozhodnutiami funkcie dohľadu, zaznamená jednoznačne túto skutočnosť v zápisnici zo svojho najbližšieho zasadnutia alebo vo svojej evidencií rozhodnutí, ak bol útvar s funkciou dohľadu vytvorený v súlade s tretím mechanizmom správy a riadenia stanoveným v prílohe k tomuto nariadeniu.
            
         
         
            Článok 3
            Postupy, ktorými sa riadi funkcia dohľadu
            
               1.   Funkcia dohľadu má zavedené postupy týkajúce sa aspoň týchto oblastí:
               
                           a)
                        
                        
                           jej mandát, frekvencia pravidelných zasadnutí, príprava zápisnice zo zasadnutí, zaznamenávanie rozhodnutí a pravidelné poskytovanie informácií riadiacemu orgánu správcu;
                        
                     
                           b)
                        
                        
                           kritéria výberu svojich členov vrátane kritérií hodnotenia odborných znalostí a zručností potenciálnych členov, ako aj toho, či dokážu plniť požadované časové záväzky. Týmito kritériami sa zohľadňuje najmä úloha potenciálnych členov v rámci akejkoľvek inej funkcie dohľadu;
                        
                     
                           c)
                        
                        
                           kritériá výberu pozorovateľov, ktorým sa môže povoliť účasť na zasadnutí útvaru s funkciou dohľadu;
                        
                     
                           d)
                        
                        
                           výber, nominácia alebo odvolanie či nahradenie členov;
                        
                     
                           e)
                        
                        
                           prípadné kritériá na výber osoby alebo výboru zodpovedného za jej celkové smerovanie a koordináciu a za pôsobenie ako kontaktné miesto pre riadiaci orgán správcu a pre príslušný orgán, a to v súlade s primeranými mechanizmami správy a riadenia pre funkcie dohľadu tvorené viacerými výbormi, ako sa stanovuje v prílohe;
                        
                     
                           f)
                        
                        
                           zverejnenie súhrnných údajov o jej členoch spolu s akýmikoľvek vyhláseniami o konfliktoch záujmov a o akýchkoľvek opatreniach prijatých na ich zmiernenie;
                        
                     
                           g)
                        
                        
                           pozastavenie hlasovacích práv externých členov v prípade rozhodnutí, ktoré by z obchodného hľadiska mali priamy vplyv na organizácie, ktoré zastupujú;
                        
                     
                           h)
                        
                        
                           požadovanie od členov, aby zverejnili akýkoľvek konflikt záujmov pred diskusiou o bode programu počas zasadnutí útvaru s funkciou dohľadu, a ich zaznamenanie v zápisnici zo zasadnutia;
                        
                     
                           i)
                        
                        
                           vylúčenie členov z konkrétnych diskusií, vo vzťahu ku ktorým sú v konflikte záujmov, a zaznamenanie vylúčenia v zápisnici zo zasadnutia;
                        
                     
                           j)
                        
                        
                           jej prístup ku kompletnej dokumentácii potrebnej na plnenie jej povinností;
                        
                     
                           k)
                        
                        
                           riadenie sporov v rámci nej;
                        
                     
                           l)
                        
                        
                           opatrenia, ktoré treba prijať v súvislosti s porušeniami kódexu správania;
                        
                     
                           m)
                        
                        
                           oznámenie akéhokoľvek predpokladaného pochybenia prispievateľmi alebo správcom alebo akýchkoľvek neobvyklých alebo podozrivých vstupných údajov príslušnému orgánu;
                        
                     
                           n)
                        
                        
                           predchádzanie nevhodnému zverejňovaniu dôverných alebo citlivých informácií, ktoré prijal alebo vytvoril útvar s funkciou dohľadu alebo o ktorých útvar s funkciou dohľadu diskutoval.
                        
                     
            
               2.   Ak funkciu dohľadu vykonáva fyzická osoba:
               
                           a)
                        
                        
                           odsek 1 písm. e), g), i) a k) sa neuplatňujú;
                        
                     
                           b)
                        
                        
                           správca vymenuje alternatívny vhodný orgán alebo fyzickú osobu s cieľom zabezpečiť, aby sa povinnosti funkcie dohľadu mohli dôsledne plniť aj v prípade absencie osoby zodpovednej za funkciu dohľadu.
                        
                     
         
         
            Článok 4
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 25. januára 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. júla 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 171, 29.6.2016, s. 1.
         
            (2)  Nariadenie Európskeho parlamentu a Rady (EÚ) č. 596/2014 zo 16. apríla 2014 o zneužívaní trhu (nariadenie o zneužívaní trhu) a o zrušení smernice Európskeho parlamentu a Rady 2003/6/ES a smerníc Komisie 2003/124/ES, 2003/125/ES a 2004/72/ES (Ú. v. EÚ L 173, 12.6.2014, s. 1).
         
            (3)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).
      
      
         
            PRÍLOHA
            
               Neúplný zoznam vhodných mechanizmov správy a riadenia
            
            
                     
                        1.
                     
                     
                        Nezávislý výbor pre dohľad tvorený vyrovnaným zastúpením zainteresovaných strán vrátane subjektov pod dohľadom, ktorí používajú referenčnú hodnotu, prispievateľov k referenčným hodnotám a iných externých zainteresovaných strán, ako sú napríklad prevádzkovatelia trhovej infraštruktúry a ostatné zdroje vstupných údajov, ako aj nezávislí členovia a zamestnanci správcu, ktorí nie sú priamo zapojení do poskytovania relevantných referenčných hodnôt alebo akýchkoľvek súvisiacich činností.
                     
                  
                     
                        2.
                     
                     
                        Ak správca nie je vo výlučnom vlastníctve alebo pod výlučnou kontrolou prispievateľov k referenčnej hodnote alebo subjektov pod dohľadom, ktorí ju používajú, a na úrovni funkcie dohľadu neexistuje žiadny iný konflikt záujmov, výbor pre dohľad zahŕňa:
                        
                                    a)
                                 
                                 
                                    najmenej dve osoby zapojené do poskytovania relevantných referenčných hodnôt bez hlasovacieho práva;
                                 
                              
                                    b)
                                 
                                 
                                    najmenej dvoch zamestnancov zastupujúcich iné časti organizácie správcu, ktoré nie sú priamo zapojené do poskytovania relevantných referenčných hodnôt alebo akýchkoľvek súvisiacich činností, alebo
                                 
                              
                                    c)
                                 
                                 
                                    ak takíto vhodní zamestnanci nie sú k dispozícii, najmenej dvoch nezávislých členov.
                                 
                              
                  
                     
                        3.
                     
                     
                        Ak referenčná hodnota nie je kritická a pokiaľ z jej zložitosti, miery používania alebo zraniteľnosti nevyplýva niečo iné, fyzická osoba, ktorá je zamestnancom správcu, alebo akákoľvek iná fyzická osoba, ktorej služby sú dané k dispozícii správcovi alebo ktorú kontroluje správca, ktorý nie je priamo zapojený do poskytovania žiadnej referenčnej hodnoty a nie je v konflikte záujmov, najmä v takom, ktorý vyplýva z potenciálneho záujmu na úrovni referenčnej hodnoty.
                     
                  
                     
                        4.
                     
                     
                        Funkcia dohľadu tvorená viacerými výbormi, z ktorých každý zodpovedá za dohľad nad referenčnou hodnotou, typom referenčných hodnôt alebo skupín referenčných hodnôt, pokiaľ sa jednej osobe alebo výboru zverila zodpovednosť za celkové smerovanie a koordináciu funkcie dohľadu a za interakciu s riadiacim orgánom správcu referenčnej hodnoty a príslušným orgánom.
                     
                  
                     
                        5.
                     
                     
                        Funkcia dohľadu tvorená viacerými výbormi, z ktorých každý vykonáva podmnožinu povinností a úloh v oblasti dohľadu, pokiaľ sa jednej osobe alebo výboru zverila zodpovednosť za celkové smerovanie a koordináciu funkcie dohľadu a za interakciu s riadiacim orgánom správcu referenčnej hodnoty a príslušným orgánom.